

VLADA REPUBLIKE HRVATSKE

Zagreb, 11. svibnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo hrvatskih branitelja |

|  |  |
| --- | --- |
| **Predmet:** | Prijedlog zaključka u vezi s unaprjeđenjem modaliteta podrške razvoju civilnoga društva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 1. stavka 2. i članka 31. stavka 3. Zakona o Vladi Republike Hrvatske (Narodne novine, broj 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ 2023. godine donijela

**Z A K L J U Č A K**

1. Vlada Republike Hrvatske podupire unaprjeđenje modaliteta podrške razvoju civilnoga društva u okviru izgradnje uključive, zelene i održive Hrvatske, s naglaskom na dodatni razvoj podrške udrugama iz Domovinskoga rata i udrugama osoba s invaliditetom.
2. Zadužuje se Nacionalna zaklada za razvoj civilnoga društva za provedbu točke 1. ovoga Zaključka.
3. Zadužuju se Ministarstvo hrvatskih branitelja i Ministarstvo rada, mirovinskoga sustava, obitelji i socijalne politike za pružanje stručne i druge podrške potrebne za provedbu točke 1. ovoga Zaključka.
4. Nacionalna zaklada za razvoj civilnoga društva izvijestit će o provedbi ovoga Zaključka u okviru redovnog izvješća o radu.
5. Sredstva za provedbu ovoga Zaključka, u iznosu od 1.500.000,00 eura, osigurat će se na Glavi Ureda za udruge Vlade Republike Hrvatske.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E NJ E**

Uvažavajući odredbu članku 58. stavka 3. Ustava Republike Hrvatske kojom je propisano da posebnu skrb država posvećuje zaštiti hrvatskih branitelja, hrvatskih ratnih vojnih invalida, udovica, roditelja i djece poginulih hrvatskih branitelja, te odredbu članka 58. stavka 2. Ustava kojom je propisano da posebnu skrb država posvećuje zaštiti osoba s invaliditetom i njihovu uključivanju u društveni život, potreban je dodatni razvoj mjera koje se odnose na podršku udrugama iz Domovinskog rata i udrugama osoba s invaliditetom.

Vlada Republike Hrvatske kontinuirano ulaže u stvaranje poticajnog okruženja za razvoj civilnoga društva te jačanje sposobnosti udruga kroz različite instrumente podrške. Sukladno podacima iz Registra neprofitnih organizacija i Izvješća o financiranju projekata i programa organizacija civilnoga društva iz javnih izvora, u Republici Hrvatskoj se u odnosu na 2015. godinu, u 2021. godini bilježi porast broja zaposlenih u udrugama (12.618 zaposlenih 2015. godine i 20.246 zaposlenih 2021. godine, odnosno rast od 60,45%) i rast ukupnih prihoda udruga (57,32%). Ovi podaci ukazuju na potpunu usklađenost politike Vlade Republike Hrvatske s novim smjernicama i instrumentima podrške institucija Europske unije za osiguranje podrške i uključivanja organiziranoga civilnoga društva u društveni i ekonomski razvoj Europske unije u idućem razdoblju.

Republika Hrvatska ima ustrojeni Institucionalni okvir za podršku razvoja civilnoga društva koji se sastoji od Vladinog Ureda za udruge, Savjeta za razvoj civilnoga društva i Nacionalne zaklade za razvoj civilnoga društva. Ured za udruge stručna je služba Vlade Republike Hrvatske, osnovan Uredbom o Uredu za udruge radi obavljanja stručnih poslova iz djelokruga Vlade Republike Hrvatske u vezi sa stvaranjem uvjeta za suradnju i partnerstvo s nevladinim, neprofitnim sektorom, poglavito s udrugama u Republici Hrvatskoj. Misija Ureda je osigurati poticajan pravni, institucionalni i financijski okvir za djelovanje udruga i podupirati razvoj snažnog i autonomnog civilnoga društva kao nezaobilaznog partnera države u pripremi i provedbi javnih politika. Nacionalna zaklada za razvoj civilnoga društva kao javna zaklada osnovana je, sukladno Zakonu o Nacionalnoj zakladi za razvoj civilnog društva i članku 5. Statuta, sa svrhom promicanja i podrške razvoju civilnoga društva u Republici Hrvatskoj.

Slijedom iskustva u pružanju kontinuirane podrške organizacijama civilnog društva u jačanju njihovih sposobnosti provedbom javnih poziva i natječaja Nacionalne zaklade za razvoj civilnoga društva, iskazala se potreba za stvaranje modaliteta podrške za razvoj civilnoga društva, prvenstveno savezima i zajednicama, odnosno udrugama iz Domovinskog rata i osoba s invaliditetom, a koji bi jamčio osiguravanje uvjeta za provođenje aktivnosti namijenjenih društvenom i ekonomskom razvoju te provedbi temeljne, nacionalne i tematske razine sustavne podrške.

Sredstva za provedbu ovoga Zaključka osigurat će se na Glavi Ureda za udruge Vlade Republike Hrvatske.